Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tiettyjen vaarallisten aineiden ja valmisteiden markkinoille saattamisen ja käytön rajoituksista annetun neuvoston direktiivin 76/769/ETY muuttamisesta kahdennenkymmenennenkolmannen kerran (syöpää tai perimän muutoksia aiheuttaviksi tai lisääntymiselle vaarallisiksi luokiteltavat aineet – c/m/r)"



Virallinen lehti nro C 311 , 07/11/2001 s. 0007 - 0008



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tiettyjen vaarallisten aineiden ja valmisteiden markkinoille saattamisen ja käytön rajoituksista annetun neuvoston direktiivin 76/769/ETY muuttamisesta kahdennenkymmenennenkolmannen kerran (syöpää tai perimän muutoksia aiheuttaviksi tai lisääntymiselle vaarallisiksi luokiteltavat aineet - c/m/r)" (2001/C 311/02) Neuvosto päätti 19. kesäkuuta 2001 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 25. heinäkuuta 2001. Esittelijä oli Sergio Colombo. Talous- ja sosiaalikomitea hyväksyi 12.-13. syyskuuta 2001 pitämässään 384. täysistunnossa (syyskuun 12. päivän kokouksessa) yksimielisesti seuraavan lausunnon. 1. Ehdotuksen tavoite 1.1. Tässä käsiteltävän ehdotuksen tavoitteena on päivittää direktiivin 76/769/ETY(1) liitteessä I oleva, kohtia 29, 30 ja 31 koskeva lisäys, jossa kielletään lisäyksessä mainittujen syöpää ja perimän muutoksia aiheuttavien tai lisääntymiselle vaarallisiksi luokiteltujen (c/m/r) aineiden käyttö. Tämä perustuu direktiivin 94/60/EY(2) säännökseen, jonka mukaan komission tulee tehdä kuuden kuukauden kuluessa tuoreimman c/m/r-luokituksen julkaisemisesta Euroopan parlamentille ja neuvostolle ehdotuksia uusien c/m/r-aineiden lisäämisestä. 1.2. Direktiivin 67/548/ETY(3) liitteen I mukauttamiseksi tekniikan kehitykseen kohtaan 29 lisätään 14 syöpää aiheuttavaksi luokiteltua ainetta, kohtaan 30 kolme perimän muutoksia aiheuttaviksi luokiteltua ainetta ja kohtaan 31 kahdeksan lisääntymiselle vaaralliseksi luokiteltua ainetta. 1.3. Ehdotuksen tavoitteena on edeltäjiensä tavoin varmistaa ihmisten terveyden ja ympäristön entistä parempi suojelu ja luoda suotuisat olot sisämarkkinoiden asianmukaiselle toiminnalle. Ehdotuksen myötä kyseiseen liitteeseen sisällytetään luettelo aineista, jotka 20:n päivän kuluttua luettelon julkaisemisesta Euroopan yhteisön virallisessa lehdessä lisätään direktiivin 76/769/ETY liitteen I kohtia 29, 30 ja 31 koskevaan lisäykseen. 1.4. Jäsenvaltioiden on sovellettava direktiivin säännöksiä 18 kuukauden kuluessa direktiivin voimaantulosta. Niiden on lisäksi säädettävä siitä, miten niiden omissa säännöksissä direktiiviin on viitattava. 1.5. Komission mukaan direktiiviin tehtävä "muutos" on ainoa keino saavuttaa sille asetetut tavoitteet, sillä "pelkkä tavoitteiden asettaminen" ei riitä takaamaan kuluttajien terveyden ja tuvallisuuden korkeaa tasoa. 2. Yleistä 2.1. Koska komission aloite on tieteellisesti perusteltu eikä sillä ole taloudellisia tai työllisyyteen liittyviä seurauksia, koska kyseisiä aineita käytetään rajallisesti ja koska yrityksille on hyvissä ajoin ilmoitettu niiden korvaamisesta, komitea voi ainoastaan kannattaa aloitetta. Komitea katsoo aloitteen lisäksi edistävän kansalaisten terveyden, turvallisuuden ja ympäristön suojelua, eli se on askel komitean aina oikeana pitämään suuntaan. 2.2. Komitea katsoo kuitenkin, että tässä käsiteltävänä olevan kaltaiset aloitteet ovat usein edellä mainitun suojelun kannalta myöhässä. Tämän vuoksi se tarttuukin tilaisuuteen ja kehottaa painokkaasti kiirehtimään komission aiheesta "Tulevaa kemikaalipolitiikkaa koskeva strategia" julkaiseman valkoisen kirjan käsittelyä. Valkoinen kirja on ennaltaehkäisyn kannalta tärkeä keino sovittaa yhteen korkeatasoinen ihmisten terveyden suojelu, turvallisuus ja ympäristönsuojelu sekä kemianteollisuuden innovaation ja kilpailukyvyn edistäminen. 2.3. Koska kyseessä on jo direktiivin 23 muutos, komitea toistaa ehdotuksensa alkuperäisen direktiivin tarkistamisesta. Vaarallisista aineista laaditun valkoisen kirjan käsittely ei missään tapauksessa saa lykätä tarkistusta. Bryssel 12. syyskuuta 2001. Talous- ja sosiaalikomitean puheenjohtaja Göke Frerichs (1) EYVL L 262, 27.9.1976, s. 201. (2) EYVL L 365, 31.12.1994, s. 1. (3) EYVL B 196, 16.8.1967, s. 1.